
En anderledes ø

Hallands Väderö er ikke som øer er flest. Her kan man på én og samme dag se sæler, som soler sig ved den forrevne klippekyst, gå fra tørre græssletter til oversvømmede ellesumpe, nyde sin medbragte frokost under historiske bøge- og egetræer og tage en forfriskende dukkert i krystalklart vand, inden turen går hjemad.

Når turbåden lægger til i Sandhamn, bydes den besøgende velkommen med ordene:


Det er tilladt at




	Vandre og bade

	Forundres

	Plukke bær

	Tage sit affald med hjem

	Medbringe hund i snor




Det er ikke tilladt at




	Betræde øens sæl- og fuglereservater

	Bruge åben ild eller grill

	Gøre skade på planter og dyr

	Plukke svampe

	Medbringe løs hund



Bagest i bogen finder du forslag til éndagsture, et detaljeret kort samt en oversigt over øens mest seværdige besøgsmål. Hele vejen igennem bogen har jeg bibeholdt de svenske stednavne, da de optræder på kort og skilte over hele øen.

Tilbage er kun at ønske god tur på den spændende klippeø, der ligger så tæt på Danmark og alligevel er vidt forskellig fra vores egne Kattegat-øer.

Jette Varmer


Et historisk tilbageblik

Hallands Väderö har været ejet af kirken i Torekov i mere end 800 år. Dengang som nu er det derfor kirken, der forvalter den unikke natur- og kulturarv, så alle kan få del i de oplevelser, øens 3,1 kvadratkilometer byder på.

Det utraditionelle ejerskab har givet bøg, eg, el og lind særlige vilkår i en tid, hvor mange af de skånske skove blev hugget ned, da tømmer var en mangelvare, som blev brugt til brændsel, skibs- og husbyggeri.

Grundet en række ældgamle privilegiebreve, kunne flåden ikke gøre krav på øens egetræer, da kirken ikke drev skovhugst. Den indlysende forklaring er, at der var langt bedre økonomi i at opfodre svin på de bog og agern, skovene kunne producere.

Til gengæld var skovene hårdt afgræssede af heste, får og kreaturer, og netop kombinationen af intensiv afgræsning og opfedning af svin er grunden til, at vi i dag kan nyde et imponerende antal bevaringsværdige bøge- og egetræer på den særprægede ø.

Hallands Väderö har været udnyttet af mennesker siden stenalderen, men bortset fra et par jordlodder ved Skogvaktargården har øen aldrig været under plov, og er dermed en guldgrube af uberørte jordlag, som gør øen særlig interessant for arkæologer og historikere.

Torekovs indbyggere har siden ’Arilds tid’ haft særlige privilegier, der gav dem ret til at sende kreaturer på græs, ligesom de har haft ret til at sanke vindfældet træ.

I 1800-tallet udnyttede beboerne groft deres privilegier. Faldt træerne ikke af sig selv, hjalp man gerne med øksehug på de største af rødderne. Med tiden blev tyvehugsten så voldsom, at man ansatte en skovvogter, som kunne sætte en stopper for ulovlighederne. Den første skovvogter kom til øen i 1858. Han og hans familie fristede en slidsom tilværelse, da lønnen begrænsede sig til brugsretten over et par stenede jordlodder og fri græsning til sine husdyr.

I begyndelsen af 1900-tallet fik flere landskabsmalere øjnene op for øens specielle natur samtidig med, at en spirende interesse for friluftsliv begyndte at vinde indpas. Hermed var den første, spæde turisme i gang; en turisme, der for alvor satte gang i hjulene i det lille fiskerleje, Torekov var.

Under 2. verdenskrig gik tilstrømningen i stå, men efter 1945 gik det stærkt. I 1980’erne krøb besøgstallet op over 50.000 om året. I dag har antallet stabiliseret sig omkring 32.000.

Det er især de gamle græsningsskove, der har gjort øen kendt ud over landets grænser. Skal vi opsummere 800 års skovhistorie, kan den opdeles i tre kapitler:


	1250-1850: En 600-årig periode, hvor man udnyttede øen som græsningsskov til opfedning af får, kreaturer og svin. I 1805 etablerede man to planteskoler, som var beskyttet mod husdyrene af en stenmur. Her opformerede man blandt andet en del af de skovfyr, som stadig kan ses på øen.

	1850-1910: En 60-årig periode, hvor ihærdige forretningsfolk blæste på Torekovboernes ældgamle privilegier. Nu skulle skovens kæmper fældes efter fast skema, hvor udvalgte parceller kom under saven én for én. For Torekovboerne var skovningsplanen en katastrofe. De havde ingen stalde til deres dyr, men var fiskere og byboere, som havde sendt deres får på græs på øen i generationer. Det endte med en bekostelig retssag, som Torekovboerne tabte. Herefter var der frit slag for fremskridtsfolkene, som hurtigt gjorde øens naturværdier op i penge.




Det moderne skovbrug satte en stopper for fårenes vinterafgræsning, som gik hårdt ud over træernes bark. Herefter var kreaturer og heste alene om sommergræsningen.

Trods protester fældede man mange af de bevaringsværdige træer. Der blev samtidig bygget stengærder rundt om Söndre Skog i håb om, at skoven kunne forynge sig selv. Det viste sig ikke at holde stik.




	Fra 1910: En efterfølgende bevaringsfase, hvor man reetablerede den lysåbne skov til gavn for især egen. Endelig fældede man en del af det uigennemtrængelige brombær- og enekrat, som havde bredt sig ukontrolleret under fårenes fravær.




Øen fik status af naturpark i 1958, hvorefter der blev givet grønt lys til at sætte de første får på græs. De færdes på hele øen i sommerhalvåret, bortset fra Söndre Skog.



Skovhistorien tog formelt sin begyndelse omkring år 1250, men går vi længere tilbage er det tydeligt at skoven har været anvendt som græsningsskov al den tid, der har været mennesker i denne del af Skandinavien.

De første menneskeskabte spor daterer sig til slutningen af jægerstenalderen, hvor stenalderfolk efterlod en betragtelig mængde flinteflækker på den strandvold, som kaldes Tapesvallen. Volden ses tydeligt langs Oadammen. Længere mod syd sammenbandt den smalle landtange i mange år nord- og sydøen, og har været et vigtigt knudepunkt for øens tidlige beboere. Senere hævede landmassen sig så meget, at de to øer blev sammenhængende.

Landskabet blev herefter udnyttet af bronzealderfolk, som brugte græsgangene til deres husdyr. Øen har givetvis været et eftertragtet revir, da husdyrene ikke kunne løbe væk og fastlandets omstrejfende ulveflokke ikke udgjorde nogen trussel mod mennesker og dyr.

Familiegrupperne markerede deres enemærker med stenrøser, som sprang i øjnene på alle, der ankom fra søsiden; en effektiv måde at signalere at det gode jagtrevir var optaget. Vi ved ikke, om øen var beboet året rundt i bronzealderen, eller om den kun gjorde nytte som sommerboplads, da de faktiske vidnesbyrd om øens tidligste indbyggere er begrænsede.

Efter bronzealderen fandt jernalderfolkene vej over Öasundet og med dem den vigtige viden om, at det gav bedre vækst, hvis man brændte underskoven af. Senere tilfaldt øen kirken, men mere om det i de næste kapitler.

Grövsta Eken kæmper for sin overlevelse i Nörre Skog. Træets hule stamme er et vigtigt hvile- og overvintringssted for flagermus.

Soldaterbøgen står ikke langt fra Grövsta Eken. De indridsede portrætter sladrer om de svenske landsoldaters tidsfordriv under 1. Verdenskrig.

Eg, bøg og lind

Et besøg på Hallands Väderö starter med en sejltur – enten med den ombyggede trawler Nanny eller katamaranfærgen Sund. Overfarten tager knap en halv time men er lang nok til, at man kan nå at lægge dagligdagen bag sig. Forude venter et landskab med en særlig ro, der nok skal få de besøgende ned i gear – med mindre de traver lige ind i skovenes myggesværme, der kan være særdeles nærgående forår og sommer.

Uanset om vandreturen går mod nord eller syd efter landgangen i Sandhamn fornemmer man hurtigt, at øens skove er præget af to mastodonter; bøgen og egen. Alene i Söndre Skog findes mere end 300 stolte kæmper. Mange af træerne er stadig i vækst, men et stort antal er døende eller døde, da skoven gennem mange år har været for tæt til, at især egetræerne har fået den lyspåvirkning, de behøver.

Egenes alderspræsident er Äldsta Eken, der spirede i Nordre Skog et sted mellem år 1400 og 1500. Ikke langt herfra står Grövsta Eken (den groveste eg), som er langt mere omfangsrig.

Selv om Grövsta Eken ikke kan konkurrere på alder, kan den prale af at måle 7,2 meter om maven. I december 2013 efterlod stormen Bodil (i Sverige kaldes den Sven) kæmpen noget amputeret. Grövsta Eken er dog et fornemt eksempel på, at skovens mastodonter ikke giver op så let. Egen skyder stadig fra sin tilbageværende krone, selv om den synger på sidste vers. Ligesom flere andre af øens gamle egetræer huser den en fast bestand af flagermus.

En død eg er en værdifuld eg. Når de gamle mastodonter takker af, mister de på ingen måde deres værdi. Mere end 1.000 arter lever på en eg. Mange arter er afhængige af et levende værtstræ, mens adskillige andre ernærer sig af døende og døde træer.

Fra Grövsta Eken er der ikke mange skridt til Efterträdaren (Efterfølgeren). Den er en flot eg, men den kan på ingen måde måle sig med Knuteken (Knudeegen) som tiltrækker sig opmærksomhed ved sin særegne vækst. Det er træets knudrede bark, der gør Knuteken værd at besøge. Om misdannelsen skyldes en virus eller en svampesygdom, ved end ikke forskerne.

Selv om bøgen og egen er dominerende på Hallands Väderö, har andre historiske træer også tiltrukket sig opmærksomhed gennem tiderne, ikke mindst Liggende Lind, der kan ses i skovbrynet mellem Ravnahult og Fyrslätten.

Liggende Lind har en mere undselig lillesøster, som kaldes Badkarslinden, da dens hule stamme minder om et gammeldags badekar. Træet står på Kulturslingan ved Ravnahult.

En afstikker på den nyligt etablerede kultursti giver et godt indblik i, hvordan den nordlige del af øen tidligere har taget sig ud, da man stadig stynede de mange lindetræer.

Kulturslingan er nem at finde, når man følger hjulsporet fra Sandhamn mod fyret. Den smalle trampesti er markeret med gule pæle i terrænet. Ruten starter og slutter på Ravnahult og kan ses på kortet bagest i bogen.

De åbne sandgave på Fyrslätten er gamle græsningsskader der vidner om, at Hallands Väderö har været afgræsset i århundreder.

Hestene ser nuttede ud, men de kan blive som welcro, hvis man viser dem opmærksomhed. Her spiser de nedfaldne æbler på Ravnahult.

Slettelandet

Ligesom gammelskovene og vestkystens vindpinte landskaber er kendetegnende for Hallands Väderö, er de åbne sletter nok det, man husker bedst som førstegangsbesøgende. Går man fra Sandhamn mod fyret, passerer man slettelandskabet Ravnahult, der afgræsses af heste, får og køer. Her er særlig smukt i maj, når de vilde æbletræer står i blomst.

Fra Ravnahult kan man tage en afstikker ad den gule sti, som kaldes Kulturslingan. Kulturstien er etableret for at vise, hvordan man tidligere har stynet øens lindetræer for at skaffe bladfoder til sine husdyr. Det er også her, den liggende Badkarslind findes. Herfra fortsætter man over Fyrslätten, som er den græsgang, der går over øens nordlige del. Du kan se den gule sti på detailkortet, side →-→.

Langs skovbryn og i lysninger vokser et virvar af brombær. Øen er vært for hele 11 arter, som kan være vanskelige at skelne fra hinanden. Der er to hovedgrupper; de stedsegrønne og de løvfældende. Svenskernes foretrukne sødbrombær hører til sidstnævnte, og er den mest velsmagende. På dansk kalder vi den almindelig brombær. Arten trives på solåbne pladser og findes ikke i underskovens skygge.

Ligesom det er en god idé at medbringe myggespray, har pincetten sin berettigelse i rygsækken i sensommeren, så man kan kaste sig ud i brombærjagten uden at komme hjem med alt for mange torne i fingrene.

